《琴意诗 其一 梅花三弄》
清代·张梁

《梅花》本笛曲，淡淡入我弦。冻云残雪春乍破，一枝两枝篱边落。

喧啾野雀噪深竹，溪水无波照空渌。阳和暗觉指下来，遥峰泼翠岚阴开，五色凤子双徘徊。

小弦急，大弦缓，冷香拂袖东风软。袅袅冰魂吹不断，忽然鹤叫三四声。

罗浮美人梦里惊，霜天欲晓寒更清。平生茅屋心，珠玉空自惜。

山家闭户悄无人，绿缛青苔落英积，瑶琴愔愔醉横膝。

一片孤月当窗白。

作者简介：江苏娄县人，字大木，一字奕山，自号幻花居士。康熙五十二年进士，充武英殿纂修官。后乞假归，不再仕进。与友朋以诗酒为乐。工琴。有《澹吟楼诗钞》、《幻花庵词钞》。